**Dôvodová správa**

**Všeobecná časť**

Ministerstvo vnútra Slovenskej republiky predkladá na rokovanie Legislatívnej rady vlády Slovenskej republiky a na rokovanie vlády Slovenskej republiky návrh nariadenia vlády Slovenskej republiky o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby.

Podľa § 131 ods. 3 zákona č. 315/2001 Z. z. o Hasičskom a záchrannom zbore v znení neskorších predpisov sa v rámci vyjednávania o podmienkach vykonávania štátnej služby každoročne dohodne zvýšenie stupnice platových taríf v závislosti od predpokladaného vývoja priemernej mesačnej mzdy zamestnanca v podnikateľskej sfére a od zdrojových možností štátneho rozpočtu v príslušnom roku a termín účinnosti zvýšenej stupnice platových taríf. Dohodnuté zvýšenie stupnice platových taríf a termín účinnosti jej zvýšenia sa zahrnú do návrhu zákona o štátnom rozpočte. Zvýšenú stupnicu platových taríf a termín jej účinnosti ustanoví každoročne vláda nariadením.

Podľa čl. 4 ods. 3 Kolektívnej zmluvy vyššieho stupňa pre príslušníkov Hasičského a záchranného zboru na roky 2019 a 2020 sa zvyšujú platové tarify príslušníkov Hasičského a záchranného zboru od 1. januára 2020 o 10 % a podľa čl. 4 ods. 3 Kolektívnej zmluvy vyššieho stupňa pre príslušníkov Horskej záchrannej služby na roky 2019 – 2020 sa zvyšujú platové tarify príslušníkov Horskej záchrannej služby od 1. januára 2020 o 10 %.

Návrhom nariadenia vlády Slovenskej republiky sa zrušuje v súčasnosti platné a  účinné nariadenie vlády Slovenskej republiky č. 400/2018 Z. z. o ustanovení stupnice platových taríf príslušníkov Hasičského a záchranného zboru a príslušníkov Horskej záchrannej služby.

Dopad zvýšenia stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2020 na výdavkovú časť štátneho rozpočtu v roku 2020 pri plánovanom počte 4 489 príslušníkov Hasičského a  záchranného zboru a príslušníkov Horskej záchrannej služby je uvedený v doložke vybraných vplyvov. Na pokrytie zvýšenia výdavkov zo štátneho rozpočtu sú rozpočtované finančné prostriedky v kapitole Ministerstva vnútra Slovenskej republiky v súlade s návrhom rozpočtu verejnej správy na rok 2020.

Predložený návrh nariadenia vlády má pozitívny sociálny vplyv, nemá vplyv na podnikateľské prostredie, životné prostredie, na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi ústavného súdu, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi.

**Osobitná časť**

**K § 1**

Navrhuje sa zvýšenie stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2020 o 10 % v súlade sKolektívnou zmluvou vyššieho stupňa pre príslušníkov Hasičského a záchranného zboru na roky 2019 a 2020 a Kolektívnou zmluvou vyššieho stupňa pre príslušníkov Horskej záchrannej služby na roky 2019 – 2020.

**K § 2**

Navrhuje sa zrušiť nariadenie vlády Slovenskej republiky č. 400/2018 Z. z. o ustanovení stupnice platových taríf príslušníkov Hasičského a záchranného zboru a Horskej záchrannej služby.

**K § 3**

Navrhuje sa, aby nariadenie vlády Slovenskej republiky nadobudlo účinnosť 1. januára 2020 v súlade s príslušnými Kolektívnymi zmluvami vyššieho stupňa.

**K prílohe**

V prílohe k nariadeniu vlády Slovenskej republiky je uvedená tabuľka, ktorá obsahuje zvýšenú stupnicu platových taríf príslušníkov Hasičského a záchranného zboru a príslušníkov Horskej záchrannej služby o 10 % v každej platovej triede a platovom stupni od 1. januára 2020.